Ötökän elämää

**Ötökän elämää** on samannimiseen animaatioelokuvaan perustuva, ötököitä tursuava Disneyn peli. Se kertoo tärähtäneestä muurahaisesta nimeltä Flik, joka matkaa eeppiselle seikkailulleen räjäyttäen kaikki tielleen erehtyvät hyönteiset. Ötököiden palasia lentelee samalla kun Flik iloisesti viskoo räjähtäviä marjoja hassuja kommentteja huudellen. Peli on ehdottomasti nautittava suomenkielisellä dubilla, sillä se tuo Flikin mielipuoliseen murhailuun lisämakua.

## Sydämeltään maittava pulmapeli

Ötökän elämää ei ole läheskään niin suoraviivainen kuin monet muut Disneyn tasoloikat. Lähes joka kentässä on edetäkseen kerättävä eri kasvien siemeniä, joiden avulla hypätään korkeammille tasoille. Nämä siemenet itävät taimista, joista syntyy esimerkiksi päällä pompittavia sieniä tai ropellikukkia, joiden päällä voi leijua. Taimet ovat joko juurtuneet maahan tai niitä voi vapaasti kanniskella kentän sisällä. Tästä johtuen pelaajalla on paljon eri vaihtoehtoja, mistä loikata kasvien kautta ylemmille tasoille. Mahdollisuuksien määrästä johtuen ratkottaville pulmille ei ole valmiiksi annettua järjestystä, joka lisää mukavasti haastetta.

Kenttien läpäisemiseksi pelaajan on löydettävä maali tai tapettava bossi. Kaikissa kentissä on kuitenkin läpäisyn lisäksi lisähaasteena keräiltäviä jyviä, kirjaimet F L I ja K, sekä niin sanotut kultavatut. Kultavattuja kerätään tapetuista vihollisista, mutta viholliset pudottavat niitä vain, jos heidät tappaa kultamarjoilla. Kultamarjat ovat Flikin tehokkaimpia aseita, ja niiden avulla viholliset eivät enää palaa takaisin. Marjoja on eri tehoisia, ja ne on kerättävä joka kentässä uudelleen. Aluksi Flik käyttää niin heikkoja marjoja aseinaan, ettei niillä saa tapettua heinäsirkkoja. Parempien marjojen löytäminen on siementen lisäksi ykkösprioriteetti.

## Hyvät aivopähkinät, surkeat kontrollit

Vaikka kentät ovat persoonallisen erilaisia keskenänsä, kärsivät monet niistä ylenpalttisesta ravailusta, jos siis haluaa kerätä kaiken. Pahimmassa tapauksessa pelaajan on juostava kultamarjan löydettyään kentän alkuun ja käytännössä pelattava kenttä toiseen kertaan läpi tappaen kaikki viholliset. Pulmat ovat muilta osin hyviä, joten pelissä olisi ainesta hiomattomaksi timantiksi.

Valitettavasti kontrollit ovat pelin varsinainen kompastuskivi. Silloin kun liikkuminen tuntuu todella raskaalta, ei voida puhua kovin onnistuneesta tasoloikasta. Hyppääminenkin tapahtuu pienellä viiveellä, joka voi ryssiä pahasti vaativia hyppyjä. Kontrollit huomioon ottaen on outoa, että varsin tiukkoja hyppyjä löytyy läjäpäin. Ehkä ne olisivat vielä siedettäviä, jos kameraa voisi itse ohjata. Hyvin usein tapahtuu tilanteita, joissa kamera ei ymmärrä, minne pelaaja tahtoisi sen osoittavan. Ainoa tapa, jolla pelaaja voi suunnata kameran haluamaansa paikkaan, on pysähtyä ja antaa kameran kiertää Flikin taakse. Tästä syystä pelaaja joutuu jatkuvasti pysähtymään, jotta voisi suoristaa kameran tarkkoja hyppyjä varten.

Kaikista ongelmista huolimatta Ötökän elämää on kokeilemisen arvoinen peli. Jokainen kenttä on uusi seikkailu, joissa edetäkseen ne on tutkittava kunnolla. Taustamusiikki on pääosin mitä mainiointa, joka pitää hermot kurissa ja mielen kirkkaana. Flikin suu kaipaisi tosin teippiä tämän innostuessa spämmimään repliikkejänsä jatkuvalla syötöllä.

## Flikin heittämiä reploja

* *"Hyvä!"*
* *"JEAH!"*
* *"Se siitä ötökästä!"*
* *"OU JEAH!"*
* *"Siitäs sait!"*
* *"Hei älä viitti."*
* *"Tästä saat!"*
* *"Siinä sulle!"*
* *"Uu, tuosta jää kyllä tahra."*
* *"NÄISTÄ MARJOISTA EI OO YHTÄÄN MIHINKÄÄN!"*
* *"Haa! Kohteeseen itsehakeutuvia marjoja."*
* *"KULTAMARJA! Tällä voi panna paikat remonttiin!"*